**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 17.08.2023, ora 08.00 – 18.08.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 18.08.2023, ora 07.00**

**RÂURI**

**Debitele au fost în general staționare**, exceptând râurile din bazinele hidrografice: Vișeu, Iza, Barcău, Crișul Repede, unde au fost în ușoară creștere ca urmare a precipitațiilor sub formă de aversă, izolat mai însemnate cantitativ și propagării.

Pe râurile din bazinele hidrografice: Crișul Negru, Crișul Alb, Mureș, Bega, Timiş, Bârzava, Moravița, Caraş, Nera, Cerna și pe cursul superior al Prutului debitele au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-70 %, mai mari (în jurul și peste normalele lunare) pe râurile din bazinele hidrografice: Nera, Cerna și bazinele superioare ale Timișului și Bârzavei și mai mici (sub 30% din normalele lunare) pe râurile din bazinele hidrografice: Iza, Tur, Lăpuș, Crasna, Crișul Repede, Râmnicu Sărat, Bârlad, pe afluenții Moldovei, Bistriței, Trotuşului şi Prutului, pe unii afluenți ai Oltului mijlociu, ai Argeşului superior și pe râurile din Dobrogea.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fiîn creştere** prin propagare pe cursurile mijlocii şi inferioare ale râurilor: Barcău, Crişuri, Arieş, Bega, Timiş, Bârzava, Moravița, Caraş, Nera, Cerna.

Pe celelalte râuri debitele vor fi relativ staționare, exceptând bazinele superioare ale râurilor: Barcău, Crişuri, Arieş, Bega, Timiş, Bârzava, Moravița, Caraş, Nera, Cerna şi cursul superior al Prutului, unde vor fi în scădere.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 17-18.08.2023 **a fost în scădere, având valoarea de** **6200 m3/s**, peste media multianuală a lunii **august (4300 m3/s).**

În aval de Porţile de Fier debitele au fost în scădere pe sectorul Gruia-Calafat și în creștere pe sectorul Bechet-Tulcea.

**Debitul la intrarea în ţară** (secţiunea Baziaş) **va fi în scădere (5800 m3/s).**

În aval de Porțile de Fier debitele vor fi în scădere pe sectorul Gruia-Turnu Măgurele şi în creştere pe sectorul Zimnicea-Tulcea.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 20 mc/s;

-r. Dâmbovița: ac. Văcărești: 8 mc/s;

-CA2: 0,5 mc/s;

-Der. Mircea Vodă: 1.2 mc/s.

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei II de aplicare a restricțiilor.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

-treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**A.B.A. Crişuri**

Debitul râului Barcău în secțiunea Nușfalău este 0.414 mc/s.

Debitul râului Crișul Alb în secțiunea Crișcior este 0.400 mc/s.

**2.** **Situaţia meteorologică în intervalul 17.08.2023, ora 09.00 –18.08.2023, ora 06.00**

**Este în vigoare mesajul 2 din atenţionarea meteorologică nr. 110 -** **informare meteorologică** valabilă în intervalul 17-20.08.2023, vizând caniculă și disconfort termic ridicat, iar indicele temperatură-umezeală (ITU) va atinge și va depăși pragul critic de 80 de unități în sudul și sud-estul țării, unde temperaturile maxime vor fi de 35...36 de grade și izolat de 37 de grade. Disconfortul termic va fi ridicat și în regiunile vestice și estice, unde vor fi maxime de 32...34 de grade.

**În ţară** vremea a fost călduroasă în cea mai mare parte a teritoriului, local caniculară în Câmpia Română. Disconfortul termic a fost ridicat, iar *indicele temperatură-umezeală (ITU) a atins sau a depășit ușor pragul critic de 80 de unități* în *sudul, centrul și estul Munteniei, local în Maramureș, Oltenia și Dobrogea și pe spații mai mici în Banat, Crișana,*

*Transilvania și Moldova.* Cerul a fost variabil, cu înnorări temporar accentuate, averse şi descărcări electrice, local în Crișana, pe arii restrânse în Banat, Maramureș și în zona Carpaților Occidentali și cu totul izolat în Muntenia. Vântul a suflat slab și moderat, cu unele intensificări ziua pe crestele montane și pe alocuri în sud. Temperaturile maxime s-au încadrat între 25 de grade la la Șiria (în județul Arad) și 36 de grade la Bechet, Turnu Măgurele, Giurgiu, Cernavodă și București-Filaret, iar la ora 6 se înregistrau valori termice cuprinse între 11 grade la Miercurea Ciuc și 25 de grade la Constanța, Constanța-dig, Mangalia și Sulina. Spre dimineață, în centrul țării izolat s-a format ceață.

**Observaţie:** în intervalul de diagnoză au fost în vigoare 8 mesaje cod galben pentru fenomene meteorologice periculoase imediate, dintre care 4 emise de către SRPV Cluj, 2 emise de către SRPV Sibiu și 2 emise de către SRPV Timișoara.

**La Bucureşti** vremea a fost caniculară, cu disconfort termic ridicat, iar indicele temperatură-umezeală (ITU) a depășit ușor pragul critic de 80 de unități. Cerul a fost variabil, iar seara, pentru foarte scurt timp, în unele cartiere a plouat extrem de slab cantitativ. Vântul a suflat slab și moderat, trecător cu rafale de până la 40 km/h. Temperatura maximă a fost de 34 de grade la Afumați, 35 de grade la stația meteo Băneasa și 36 de grade la Filaret, iar la ora 6 se înregistrau 20 de grade la Băneasa, 21 de grade la Afumați și 22 de grade la Filaret.

**3. Prognoza meteorologică în intervalul 18.08.2023, ora 09.00–19.08.2023, ora 9.00**

**În ţară** vremea va fi călduroasă, local caniculară în sud și sud-est. Disconfortul termic va fi accentuat local în regiunile vestice, sudice și sud-estice, unde indicele temperatură-umezeală (ITU) va atinge și va depăși ușor pragul critic de 80 de unități. Cerul va fi variabil, cu înnorări temporar accentuate după-amiaza și seara în vestul, nord-vestul și centrul țării,

precum și la munte, unde pe arii restrânse vor fi averse și descărcări electrice. Izolat cantitățile de apă vor fi însemnate (peste 20...25 l/mp) și vor fi căderi de grindină. Vântul va sufla slab și moderat, cu ușoare intensificări ziua în sudul Dobrogei, dar de scurtă durată și în timpul ploilor. Temperaturile maxime se vor încadra în general între 29 și 36 de grade, iar minimele vor fi cuprinse între 15 și 24 de grade, mai coborâte în depresiuni, până spre 11 grade.

**La Bucureşti** vremea se va menține caniculară și disconfortul termic ridicat, iar indicele temperatură-umezeală (ITU) va atinge pragul critic de 80 de unități. Cerul va fi variabil, iar vântul va sufla slab și moderat. Temperatura maximă se va situa în jurul valorii de 36 de grade și cea minimă va fi de 19...20 de grade, ușor mai scăzută în zona preorășenească.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Harghita** informează că în data de 14.08.2023, la ora 22:00, s-a produs un incendiu pe amplasamentul societății MAXOLL S.R.L. din municipiul Odorheiu Secuiesc. A fost afectată o magazie în care erau depozitate mărfuri. Echipajele I.S.U. Harghita şi pompierii voluntari au intervenit pentru stingerea incendiului.

**Agenţia Naţională pentru Protecţia Mediului** informează că din rezultatele analizelor efectuate în data de 16.08.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

Direcția Comunicare